পাখির চোখ লিগ-শিল্ড, আজ পঞ্জাব জয়ের লক্ষ্যে মোহনবাগান

কলকাতা: পরপর দু’বার আইএসএল লিগ-শিল্ড (ISL League-Shield) জয়ের স্বপ্ন প্রায় সত্যি হয়ে এসেছে মোহনবাগান সুপার জায়ান্টের (Mohun Bagan SG)। ১৯ ম্যাচে ৪৩ পয়েন্ট অর্জন করেছে হোসে মোলিনার (Jose Molina) দল। দ্বিতীয় স্থানে থাকা জামশেদপুর এফসির ১৮ ম্যাচে ৩৪ পয়েন্ট। তারা বাকি ছ’টা ম্যাচ জিতলে সর্বোচ্চ ৫২ পয়েন্ট পাবে। সুতরাং বাগানের জন্য ম্যাজিক নম্বর ৫৩।

পাঁচ ম্যাচে ১০ পয়েন্ট পেলেই লিগ-শিল্ড হাতের মুঠোয়, এই পরিস্থিতিতে যুবভারতীতে আজ পঞ্জাব এফসির (Punjab FC) বিরুদ্ধে নামছেন শুভাশিস বসুরা (Shubhashis Bose)। পঞ্জাবকে তাদের মাঠে ৩-০ হারিয়ে এসেছিলেন তাঁরা। তবে এবার কাজ অতটা সহজ হবে না। কারণ আগের ম্যাচে শক্তিশালী বেঙ্গালুরু এফসিকে ধরাশায়ী করে চনমনে পঞ্জাব শিবির। তরতর করে এগিয়ে চলা পালতোলা নৌকোকে তারা ডুবিয়ে দিলে তা মিরাকল বলা যাবে না।

আরও পড়ুন: ৪০-এ পা দিলেন ক্রিশ্চিয়ানো রোনাল্ডো, লক্ষ্য ১০০০

Together we can ?? #MBSG #JoyMohunBagan #আমরাসবুজমেরুন pic.twitter.com/v0SOFYySoL

— Mohun Bagan Super Giant (@mohunbagansg) February 5, 2025

তার উপর আজ কার্ড সমস্যায় নেই রক্ষণের এক বিদেশি টম অলড্রেড। একই অবস্থা মাঝমাঠের ভরসা আপুইয়ারও। তাঁর সেরা পরিবর্ত যিনি হতে পারতেন সেই অনিরুদ্ধ থাপা এখনও চোটে। তবে এসব নিয়ে চিন্তিত নন কোচ মোলিনা। তিনি জানেন, তাঁর হাতে যে দল আছে তাতে দু-তিনজনের অনুপস্থিতিতে সমস্যা হবে না।

রক্ষণের আর এক বিদেশি আলবার্তো রদ্রিগেজ খেলবেন আজ। সঙ্গী হবেন তরুণ বাঙালি ডিফেন্ডার দীপ্পেন্দু বিশ্বাস, যাঁর আগের ম্যাচের পারফরম্যান্সের প্রশংসা করেছেন কোচ। মাঝমাঠের জন্য দীপক টাংরি আছেন, সাহাল আব্দুল সামাদ আছেন। দুই উইংয়ে লিস্টন কোলাসো এবং মনবীর সিং তো আছেনই। গোল বানানো এবং করার জন্য চারজন তারকা বিদেশি রয়েছেন। অলড্রেড যেহেতু আজ নেই তাই আক্রমণে আজ তিন বিদেশিকে খেলাতে পারবেন মোলিনা।